Jann Sjursen (KRF), 2002-03-14:
For Kristeligt Folkeparti er det ikke en farbar vej kun at fokusere på hårdere straffe som svar på kriminalitet.
Omvendt er det heller ikke nok kun at beskæftige sig med forebyggelse.
Kriminalitet må mødes med en helhedsorienteret indsats, der omfatter hensyn til både retfærdighed og menneskelighed.
Ofrene er nemlig i mange tilfælde ikke kun dem, der bliver ramt af kriminaliteten, men også gerningsmændene.
Det er også baggrunden for, at vi fra Kristeligt Folkepartis side, da vi så dette lovforslag blive fremsat, valgte at stille en forespørgsel til regeringen, som kommer til behandling her i Folketinget på mandag om, hvad regeringen vil gøre for at styrke forebyggelsen af personfarlig kriminalitet og også nedbringe tilbagefald til kriminalitet blandt personer, som netop er dømt for personfarlig kriminalitet.
Det er et forsøg på at få regeringen på banen, når det gælder en helhedsorienteret indsats, og vi forventer, at regeringen på mandag kan fremlægge en lige så ambitiøs plan for, hvordan vi forebygger kriminalitet, som man kan i dag med det lovforslag, vi har til behandling om, hvilke strafferammer der skal gælde, når straffelovens overtrædelser er blevet begået og straf idømmes. Jeg siger det, fordi det er vigtigt for Kristeligt Folkeparti at understrege netop den helhedsorienterede indsats.
Jeg vil ikke lægge skjul på, at vi ikke desto mindre i dag støtter regeringens lovforslag, fordi vi længe har haft det ønske, at strafferammerne for personfarlig kriminalitet blev hævet.
Jeg bør dog sige, at hver gang vi har behandlet tilsvarende forslag fra Venstre og De Konservative fra tiden
under SR-regeringen, hvor lignende forslag blev fremført fra de to regeringspartiers side, har jeg sagt på Kristeligt Folkepartis vegne, at vi fandt, at man med fordel kunne afvente Straffelovrådets betænkning, inden man gennemførte sit forehavende, uanset vi også i SR-regeringens tid var positive over for V og K's forslag.
Det er faktisk stadig vores synspunkt, og vi synes, det er lidt grotesk, at Straffelovrådet forventes at komme med sin betænkning 1. juli, og så skal vi på nuværende tidspunkt haste det lovforslag igennem, som vi behandler her i dag.
Men nu kommer lovforslaget, og det er til syvende og sidst afgørende, hvilke knapper der så trykkes på, og vi vælger altså at trykke på jaknapperne, fordi vi generelt har den opfattelse, at strafferammerne skal hæves for personfarlig kriminalitet.
Vi kan støtte enkeltelementerne i lovforslaget fra regeringen.
I særdeleshed glæder vi os over, at man nu får indsat en særlig paragraf vedrørende menneskehandel.
Vi har selv tidligere i diskussionen om handel med kvinder især plæderet for, at dette område fik en særlig paragraf og blev kriminaliseret som et selvstændigt område.
Det sker nu også med regeringens lovforslag, og det vil vi godt specielt pege på som et af de positive elementer, vi ser i forslaget.
Lad mig runde af med at sige, at når vi generelt ønsker strafferammerne hævet for personfarlig kriminalitet, er det selvfølgelig, fordi det også for os er et spørgsmål om, hvilken retsfølelse befolkningen har.
Straf må ikke have karakter af hævn, men straf er nødvendig netop af hensyn til befolkningens retsfølelse.
Men målet med vores straffesystem må også være at beskytte ofre og forebygge kriminalitet samt anspore og hjælpe den kriminelle til en lovlydig tilværelse.
Lad mig også her til sidst sige, at vi synes, at der på baggrund af regeringens lovforslag, som jo ser ud til at blive gennemført, rejser sig en debat om, hvorvidt kriminalforsorgen har de nødvendige ressourcer til at kapere ændringerne i strafferammerne.
vi, at regeringen selvfølgelig tager initiativ til i kredsen af forligspartier, der står bag forliget om kriminalforsorgen.